b'\n_START_ARTICLE_\nKivi-juhlat\n_START_PARAGRAPH_\nKivi-juhlat j\xc3\xa4rjestet\xc3\xa4\xc3\xa4n vuosittain Nurmij\xc3\xa4rven Palojoella Suomen kansalliskirjailijan Aleksis Kiven kunniaksi. Aloitteen Kivi-juhlista teki teatteriohjaaja Vilho Siivola._NEWLINE_Nurmij\xc3\xa4rven Kivi-juhlat on tehnyt Aleksis Kiven tuotantoa tunnetuksi yht\xc3\xa4jaksoisesti vuodesta 1953. Perinteinen esityspaikka on Taaborinvuori, Kiven lapsuuden leikkipaikka. Kivi itse antoi t\xc3\xa4m\xc3\xa4n Raamatusta l\xc3\xb6yt\xc3\xa4m\xc3\xa4ns\xc3\xa4 nimen m\xc3\xa4ntyiselle kalliolle, jolla h\xc3\xa4nen keinum\xc3\xa4ntyns\xc3\xa4 ja leikkikirkkonsa edelleen ovat._NEWLINE_Kivi-juhlat tarjoaa tunnelmallisessa museoymp\xc3\xa4rist\xc3\xb6ss\xc3\xa4 aitoa, syd\xc3\xa4mell\xc3\xa4 tehty\xc3\xa4 teatteria, joka kuvaa suomalaisen ihmisluonnon sisukkuutta ja viljelee maanl\xc3\xa4heist\xc3\xa4 huumoria. Taaborinvuoren katsomoon mahtuu yli tuhat katsojaa. _NEWLINE_Ensimm\xc3\xa4isen kerran Kivi-juhlat j\xc3\xa4rjestettiin 12. hein\xc3\xa4kuuta 1953, jolloin esitettiin Vilho Siivolan ohjaama Nummisuutarit. Tuolloin Eskoa esitti entinen nurmij\xc3\xa4rvel\xc3\xa4inen Juhani Nuotto. Katsomossa istui huomattavia kulttuuriel\xc3\xa4m\xc3\xa4n vaikuttajia, muun muassa F. E. Sillanp\xc3\xa4\xc3\xa4, Aku Korhonen ja Eeva-Kaarina Volanen. V\xc3\xa4liajalla luettiin presidentti Paasikiven ja p\xc3\xa4\xc3\xa4ministeri Ralf T\xc3\xb6rngrenin l\xc3\xa4hett\xc3\xa4m\xc3\xa4t s\xc3\xa4hkeet. Jo ensimm\xc3\xa4isten Kivi-juhlien aikana syntyi traditioita, jotka jatkuvat yh\xc3\xa4: tervetuliaispuhe ennen esityksen alkua sek\xc3\xa4 kukitus lopussa (nyky\xc3\xa4\xc3\xa4n ensi-illassa). V\xc3\xa4liaikakahvit kuuluvat my\xc3\xb6s asiaan. Alkuvuosina tapahtumasta k\xc3\xa4ytettiin nime\xc3\xa4 Kivi-juhla, mutta vuonna 1959 nimi vaihdettiin monikkomuotoon._NEWLINE_Kivi-juhlien ohjelmistossa on ollut Aleksis Kiven tuotantoa lukuisina sovituksina: Seitsem\xc3\xa4n veljest\xc3\xa4, Nummisuutarit, Kihlaus, Vuoripeikot, Olviretki, Kullervo, Lea ja niin edelleen. Ohjaajina ovat olleet muiden muassa Vilho Siivola, Ari Laine, Mikko Majanlahti, Mikko Viherjuuri, V\xc3\xa4in\xc3\xb6 Lahti, Arto Myll\xc3\xa4rinen, Markku Savolainen, Paavo Liski ja Katriina Honkanen._NEWLINE_Kesin\xc3\xa4 2007\xe2\x80\x932009 Kivi-juhlilla esitettiin Nummisuutarit Kai Lehtisen ohjaamana. Kes\xc3\xa4ll\xc3\xa4 2010 ensi-iltansa sai Hannu Huuskan ohjaama musiikkin\xc3\xa4ytelm\xc3\xa4 Selman juonet. Kesin\xc3\xa4 2011\xe2\x80\x932012 esitettiin Lehtisen ohjaama Seitsem\xc3\xa4n veljest\xc3\xa4. Vuonna 2012 vietettiin Kivi-juhlien 60-vuotisjuhlavuotta. Vuosina 2013 ja 2014 vuorossa oli Veijo Meren tekstiin perustuva musiikkin\xc3\xa4ytelm\xc3\xa4 Aleksis Kivi, jonka ohjasi Samuli Reunanen. Musiikista vastasi Iiro Ollila. Kesin\xc3\xa4 2015 ja 2016 esitettiin Atro Kahiluodon ohjaama Nummisuutarit. Kesin\xc3\xa4 2017 ja 2018 esitettiin Kahiluodon ohjaama Kihlaus sek\xc3\xa4 Y\xc3\xb6 ja p\xc3\xa4iv\xc3\xa4. Kes\xc3\xa4ll\xc3\xa4 2018 n\xc3\xa4htiin my\xc3\xb6s Lea Hirvasniemi-Haverisen ohjaama Paloon nallikat.'